Metamorfoza
Metamorfoza je biološki proces u kojem se životinja fizički razvija nakon rođenja, odnosno valjenja, uključujući promjene u obliku i strukturi životinje kroz ćelijski rast i diferencijaciju. Kroz proces metamorfoze prolaze neki insekti, vodozemci, mekušci, rakovi, žarnjaci, bodljokošci, plaštaši, koja je često (ali ne uvijek) praćena promjenom životnog prostora ili ponašanja. U toku metamorfoze dolazi do: obrazovanja novih organa koji funkcionišu kod odraslih, a larve ih nisu posjedovale; promjene kojima se obrazuju ovakvi organi nazivaju se progresivnim; redukcije ili potpunog gubljenja organa koji su bili neophodni larvi, a nepotrebni odraslim (npr. nestaje rep punoglavca pa su odrasle žabe bez njega); promjene kojima se to dešava nazivaju se regresivnim; promjene na organima koji funkcionišu kako kod larvi tako i kod odraslih.